- Må være fotballtrener, ikke politiker
På pressekonferansen i dag avviste han alle spørsmål om Legia Warszawa og deres anke, som blir behandlet i morgen tidlig. - Jeg kommenterte alt jeg hadde å si om Legia på den forrige pressekonferansen. Vi får se hva som kommer ut av anken. Jeg må være fotballtrener, ikke politiker. Jeg har ikke flere kommentarer til den saken nå, det vil komme en uttalelse fra klubben etter anken er behandlet, sa Deila på pressekonferansen. VG konfronterte Celtic-manageren med kritikken fra Ståle Solbakken, som blant annet var følgende: - Jeg er skuffet over pressekonferansen til Ronny og Celtic. Han har alltid forfektet viktigheten av høy moral innenfor fotballen - både som trener og Champions League-ekspert på Viasat. Jeg håper at diskusjonene på bakrommet var bedre enn det som ble sagt på pressekonferansen. For det var pinlig, sa Solbakken til VG i forrige uke. Deila understreket at han ikke ønsket å diskutere den kritikken videre. - Jeg har sagt hva jeg mener. Nå forholder vi oss til fotball, ikke politikk, sier han. På spørsmål på pressekonferansen om alt oppstyret med Legia betyr noe for morgendagens kamp, svarte Deila enkelt: - Vi forholder oss ikke til det. Jeg ser veldig fram til kampen. Det er viktig å få et godt resultat. - Er det viktigere nå som folk er skuffet etter Legia-kampene? - Hvis noen er skuffet, så er det laget. Vi vil virkelig gjøre det bra, sier Deila. Overfor VG utdyper han. - Det er veldig viktig å få en god opplevelse. Det er bare én av 38 kamper, men det kommer til å bli veldig spissformulert i media. Jeg har en plan som strekker seg over lenger tid, sier Deila.
Ronny Deila vil ikke kommentere kritikken fra Ståle Solbakken om at han ikke tok et klart nok standpunkt mot UEFAs avgjørelse om å gi Celtic Champions League-seier.